Diari Oficial de la Generalitat Valenciana


Sumari del DOGV 3532, del 06-07-1999 (1999/5132)

RESOLUCIÓ de 17 de maig de 1999, del conseller d'Obres Públiques, Urbanisme i Transports, per la qual s'aprova definitivament la modificació puntual de les Normes Subsidiàries d'Algímia de Almonacid (Castelló).
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3532

Data del DOGV
:   06-07-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/5132


Data del document
:   17-05-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Algimia de Almonacid
    * pla d'urbanisme

RESOLUCIÓ de 17 de maig de 1999, del conseller d'Obres Públiques, Urbanisme i Transports, per la qual s'aprova definitivament la modificació puntual de les Normes Subsidiàries d'Algímia de Almonacid (Castelló). [1999/5132]
  
VIST l'expedient relatiu a la modificació puntual de les Normes Subsidiàries d'Algímia de Almonacid (Castelló), i del que resulten rellevants els següents
  
Antecedents de fet
  
Primer
  
El ple de l'Ajuntament en sessió celebrada el 5 de març de 1998, va acordar sotmetre a exposició pública la documentació relativa a la modificació de les Normes Subsidiàries de planejament del municipi d'Algímia de Almonacid, la qual es va produir mitjançant edictes inserits en el Butlletí Oficial de la Província número 39 de 31 de març de 1998, en el Diari Oficial de la Generalitat Valenciana (DOGV), número 3.229, de 24 d'abril de 1998, i en el periòdic Mediterráneo el 20 de maig de 1998. Durant el citat tràmit d'exposició pública, no es va produir cap al·legació, i es va aprovar en data 2 d'octubre de 1998 provisionalment la citada documentació.
  
La modificació és sensiblement idèntica a una altra que va donar lloc a un acord del conseller d'Obres Públiques, Urbanisme i Transports de 27 de juliol de 1993, per la qual es va suspendre l'aprovació definitiva mentre l'ajuntament justificara suficientment l'interés públic que s'obté amb l'intercanvi que es proposa entre zona verda i residencial, o bé es reconsiderara la proposta valorant la conveniència de mantenir la zona verda en l'emplaçament actual i de classificar com a sòl no urbanitzable la zona situada a l'est dels nous vials.
  
Segon
  
La documentació aportada consisteix en memòria justificativa, pla d'informació i pla d'ordenació.
  
Tercer
  
La Comissió Territorial d'Urbanisme de Castelló, en sessió celebrada el 28 de gener de 1999, va adoptar, entre altres, l'acord d'informar favorablement aquest expedient i elevar proposta d'aprovació definitiva al conseller d'Obres Públiques, Urbanisme i Transports, amb el dictamen previ del Consell Jurídic Consultiu de la Comunitat Valenciana.
  
Quart
  
El conseller d'Obres Públiques, Urbanisme i Transports en data 25 de febrer de 1999, va informar favorablement aquest expedient.
  
Cinquè
  
El Consell Jurídic Consultiu de la Comunitat Valenciana en sessió celebrada el 6 de maig de 1999, va dictaminar que aquest expedient està d'acord amb la legalitat urbanística.
  
Fonaments de dret
  
Primer
  
Respecte del procediment, la tramitació ha estat correcta als efectes del que disposa l'article 55.1 i 38 i següents de la Llei 6/1994, de 15 de novembre, Reguladora de l'Activitat Urbanística (a partir d'ara LRAU), i la documentació aportada està completa en compliment del que estableix l'article 27 de la citada llei.
  
Per una altra banda, la modificació puntual que s'examina ha estat sotmesa a informació al públic amb anterioritat a l'entrada en vigor del Reglament de Planejament de la Comunitat Valenciana, aprovat pel Decret 201/1998, de 15 de desembre (publicat en el Diari de la Generalitat Valenciana de 8 de gener de 1999), per la qual cosa, i conforme a la disposició transitòria primera del citat Reglament, no són exigibles les seues disposicions relatives al contingut, tramitació, formalització o aprovació de plans.
  
Segon
  
Respecte del fons de l'assumpte, l'objecte de la modificació és efectuar una permuta en la qualificació urbanística entre una zona verda i una altra zona edificable, situades al Nord del sòl urbà del municipi d'Algímia de Almonacid, alhora que es preveu- un nou vial d'accés al dipòsit d'aigua.
  
En la part alta de la població, al costat del dipòsit d'aigua, existeixen dues zones clarament delimitades per les Normes Subsidiàries de Planejament: la de l'esquerra, que es qualifica com a espai lliure, amb una superfície de 1.164 m2; i la de la dreta, qualificada com a sòl urbà d'edificació oberta, amb una superfície de 3.456 m2. Així mateix, es preveu en les Normes Subsidiàries vigents un vial pel qual, vorejant la zona d'espai lliure, s'accedisca al dipòsit de l'aigua.
  
Per a la zona qualificada com a "espais lliures" els usos permesos per les Normes, en l'article 85, són els següents:
  
- Zones verdes i jardins, i altres usos compatibles com recreatiu i sociocultural
  
- Esportiu, convenientment separat de la resta de la zona i restringit a esports compatibles amb l'ús verd.
  
- Comercial, restringit a xicotets llocs amb un volum màxim de 20 m3
  
- Es permet la instal·lació de xicotets magatzems d'útils, hivernacles i lavabos.
  
Al marge del que estableixen les Normes Subsidiàries, i tal i com s'assenyala en l'expedient, l'Ajuntament d'Algímia de Almonacid ha efectuat les obres següents:
  
- Un magatzem municipal, executat a càrrec del Pla Provincial d'Obres i Serveis de 1990. Aquest magatzem ocupa part del vial d'accés al dipòsit previst en les Normes.
  
- Obertura d'un vial d'accés al dipòsit i nou carrer en la zona Solana Pico, a càrrec del Pla Provincial d'Obres i Serveis de 1991. Aquests vials no estaven prevists en les Normes Subsidiàries i, a més, l'accés al dipòsit es realitza ocupant una xicoteta part qualificada d'espai lliure.
  
Arran de tot això, l'ajuntament planteja la modificació puntual de les Normes Subsidiàries de Planejament, l'objecte de la modificació es pot dir que és doble:
  
- Incorporar al planejament la nova realitat representada pels vials executats, amb eliminació del previst en el Pla.
  
- Permutar la qualificació urbanística entre la zona edificable i d'"espai lliure". Aquest canvi es justifica en què, segons s'indica en la Memòria de la modificació, les característiques orogràfiques de la zona edificable en el Pla vigent la fan pràcticament inedificable, mentre que la part qualificada de zona verda és de pendent dolç i més fàcilment edificable.
  
De l'estudi de superfícies realitzat es desprén el següent:
  
 Normes Modificació Diferència
  
Sòl Urbà Residencial 3.456 m2 1.108 m2 -2.348 m2
  
Espai lliure 1.164 m2 3.290 m2 +2.126 m2
  
Tercer
  
Tal i com ha assenyalat el Tribunal Suprem en referir-se a les modificacions que afecten les zones verdes, aquestes sols poden obeir a raons d'interés general degudament justificades (sentències de 22 d'abril de 1976, R. 2381 i 8 d'octubre de 1991, R. 7601), si bé també ací, en l'apreciació d'aquestes raons d'interés general que han de motivar la potestat innovadora, es beneficia l'administració d'un ampli marge de discrecionalitat (Sentència de 22 de gener de 1991, R. 577). En aquest sentit cal recordar que l'article 40.2 de la LRAU estableix que les resolucions autonòmiques sobre l'aprovació definitiva, mai no qüestionaran la interpretació de l'interés públic local formulada pel municipi des de la representativitat que li confereix la seua representació democràtica.
  
La motivació d'aquesta modificació, com ja s'ha dit, obeeix a una doble consideració: incorporació al planejament d'uns vials executats amb traçat distint al previst i canvi d'ubicació de la zona verda, a la vista de les àrees resultants d'aquest nou viari.
  
Quant a la primera d'aquestes dues motivacions, pot dir-se que la modificació respon a un interés general. Els vials executats ho van ser com a conseqüència de la inclusió de l'obra en un Pla Provincial d'Obres i Serveis, cosa que implica la declaració legal de la seua utilitat pública, tal i com resulta de l'article 94 del Text Refós de disposicions legals vigents en matèria de règim local de 18 d'abril de 1986. Així, la plena incorporació al planejament d'una obra legalment qualificada d'utilitat pública ha de considerar-se d'interés general.
  
Quart
  
Amb la modificació que s'examina es produeix una reubicació de la zona verda, la qual, si bé amb un altre emplaçament, ve augmentada la seua superfície, per això no sofreix detriment quant a la seua extensió.
  
Tanmateix, i com ha assenyalat el Tribunal Suprem (per exemple en la ja citada sentència de 23 de setembre de 1992, R. 6976), en l'àmbit de les zones verdes, en raó de la funció que aquestes compleixen, no sols té rellevància l'extensió, sinó també la seua situació. Per tant, cal també analitzar si el nou emplaçament d'aquest espai lliure presenta característiques orogràfiques o d'un altre tipus substancialment distintes de les concurrents en l'emplaçament anterior, de manera que, encara que quantitativament s'augmente la superfície, qualitativament veja notablement empitjorada la seua situació.
  
De la documentació que consta en l'expedient, en el qual s'inclouen unes fotografies, s'extreu que, substancialment les condicions orogràfiques d'aquestes dues zones són similars, amb pronunciats pendents, i no s'aprecien excessives diferències entre elles.
  
Per tant, es pot dir que amb el canvi d'ubicació s'amplia la superfície de l'"espai lliure" (en 2.126 m2) sense que la situació siga substancialment pitjor que l'anterior, atés que la diferència de pendents és escassa. Així, també amb el canvi d'ubicació es beneficia l'interés general de la població, i més quan el propi ajuntament indica textualment el seu interés públic, a causa de la seua extensió, a la possibilitat d'obrir camí per dalt, la possible ampliació per la part superior, el manteniment de la massa arbòria existent, la millor viabilitat i estalvi econòmic en el cas d'alguna de les actuacions recollides en l'article 85 de les ordenances, ja citat, i el major ample amb el pendent.
  
Cinquè
  
Queda per examinar si les característiques orogràfiques del terreny ara qualificat com a "espai lliure" impedeixen o no tal ús, ja que, si s'apreciara una clara incongruència de tal qualificació amb la realitat dels fets, en seria inviable l'aprovació.
  
Com a punt de partida en aquesta anàlisi caldrà tenir en compte que la qualificació d'"espai lliure" inclou distints tipus d'ús: parcs i jardins públics, zones esportives, zones d'esbarjo i expansió, àrees de jocs per a xiquets, etc.(en aquest sentit pot citar-se la sentència de 30 de gener de 1992, R. 1243). D'aquesta manera, perquè la qualificació d'"espai lliure" no siga incongruent amb la realitat n'hi haurà prou amb què els terrenys així qualificats tinguen aptitud per a algun d'aquests usos; i això encara que resultara necessari efectuar prèviament determinades obres de condicionament.
  
En el cas que s'examina, encara que són innegables les dificultats orogràfiques del terreny (existents també en l'anterior emplaçament de l'espai lliure), no pot dir-se que, amb unes mínimes obres de condicionament, siga impossible el seu ús com a zona d'esbarjo i recreació, amb el manteniment i replanteig d'espècies vegetals i arbòries pròpies del lloc. En definitiva, hauran de realitzar-se les obres de condicionament del terreny necessàries per a permetre'n l'ús com a "espai lliure", i garantir l'accessibilitat per a la població i l'adequada connexió amb el nucli urbà.
  
A la vista de tot això, s'informa favorablement l'aprovació d'aquesta modificació.
  
Sisè
  
La modificació que s'examina suposa l'alteració de zones verdes, per la qual cosa són exigibles determinats tràmits especials:
  
- Conforme a l'article 55.4 de la LRAU, es requereix un informe favorable del Consell Superior d'Urbanisme i en aplicació de la disposició transitòria novena de la LRAU, fins que es constituesca el mencionat òrgan, l'exercici de les seues funcions correspondrà al conseller competent en matèria d'urbanisme, amb l'informe previ de la Comissió Territorial d'Urbanisme.
  
- A més, i segons l'article 10.8è de la Llei 10/1994, de 19 de desembre, de Creació del Consell Jurídic Consultiu de la Comunitat Valenciana, es requerirà el preceptiu dictamen del mencionat Consell.
  
Setè
  
Respecte de la competència per a l'aprovació definitiva de l'expedient el conseller d'Obres Públiques, Urbanisme i Transports, és l'òrgan competent per a resoldre sobre aquesta de conformitat amb el que estableix l'article 39 de la LRAU i 6.d) del Decret 77/1996, de 16 d'abril, del Govern Valencià, pel qual s'aprova el Reglament d'Òrgans Urbanístics de la Generalitat Valenciana.
  
Vistos els preceptes legals citats i altres de general i pertinent aplicació, conforme amb el Consell Jurídic Consultiu, resolc:
  
Aprovar definitivament la modificació puntual de les Normes Subsidiàries d'Algímia de Almonacid (Castelló).
  
Aquesta resolució entrarà en vigor el mateix dia en què es publique en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveu l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercitar qualsevol altre recurs que estime oportú.